Stampa t-test tal-qari ... It-Tnax-il Ġimgħa taż-Żmien ta' Matul is-Sena Il-Ħamis Is-sultan ta' Babilonja ġarr fil-jasar lil Ġehojakin u l-kbarat tal-pajjiż. Qari mit-Tieni Ktieb tas-Slaten Ġehojakin kellu tmintax-il sena meta sar sultan, u dam isaltan tliet xhur f'Ġerusalemm; ommu kien jisimha Neħusta bint Elnatan, minn Ġerusalemm. Huwa għamel il-ħażin quddiem il-Mulej, bħal dak kollu li għamel missieru. F'dik il-ħabta l-qaddejja ta' Nabukodonosor, sultan ta' Babilonja, telgħu għal Ġerusalemm, u l-belt għalquha f'assedju. Nabukodonosor resaq huwa wkoll għall-belt, waqt li l-qaddejja tiegħu kienu qegħdin idawruha minn kullimkien. Imbagħad Ġehojakin, sultan ta' Ġuda, mar quddiem is-sultan ta' Babilonja, hu, ommu, il-qaddejja tiegħu, u l-kbarat u l-fizzjali tiegħu; u s-sultan ta' Babilonja qabdu priġunier fit-tmien sena tas-saltna tiegħu. Dan ġarr minn hemm it-teżori kollha tat-tempju tal-Mulej u t-teżori tal-palazz tas-sultan, u farrak it-tagħmir kollu tad-deheb li Salamun, sultan ta' Iżrael, kien għamel fit-tempju tal-Mulej; hekk seħħet ilkelma tal-Mulej. U ġarr fil-jasar lil Ġerusalemm kollha, il-kapijiet u l-qalbenin kollha tal-eżerċtu, għaxart elef ilsir, u l-ħaddieda u l-mastrudaxxi kollha; min-nies tal-pajjiż ma kienx fadal ħlief il-fqar. U ġarr fil-jasar f'Babilonja lil Ġehojakin, lil omm is-sultan, in-nisa tas-sultan, il-fizzjali tiegħu u l-kbarat tal-pajjiż; ħadhom fl-eżilju minn Ġerusalemm f'Babilonja. Is-suldati kollha, sebat elef raġel; u l-ħaddieda u l-mastrudaxxi kollha, elf ruħ; u l-qalbenin kollha tajbin għall-gwerra; ilkoll ġarrhom is-sultan ta' Babilonja fl-eżilju ta' Babilonja. Minflok Ġehojakin, is-sultan ta' Babilonja għamel sultan lil Mattanija, zijuh, u bidillu ismu f'Sedekija. Il-Kelma tal-Mulej R/. Irroddu ħajr lil Alla R/. (9b): Mulej, eħlisna u aħfrilna dnubietna, minħabba l-isem tiegħek O Alla, daħlu l-ġnus f'wirtek, niġġsu t-tempju mqaddes tiegħek, għamlu 'l Ġerusalemm ħerba waħda. Taw l-iġsma tal-qaddejja tiegħek b'ikel lit-tjur tal-ajru; taw laħam ħbiebek lill-bhejjem tal-art. R/. Xerrdulhom demmhom bħal ilma madwar Ġerusalemm; u ma kienx hemm min jidfinhom. Waqajna għaċ-ċajt mal-ġirien tagħna, għad-daħk u ż-żebliħ għal ta' madwarna. Mulej, għal dejjem se tibqa' inkurlat magħna? Se tibqa' mkebbsa bħan-nar il-ħeġġa tiegħek? R/. Tiftakrilniex il-ħtijiet tal-imgħoddi; fittex ejja u lqagħna bi ħnientek, għax ninsabu mifnija għall-aħħar. Għinna, o Alla, Salvatur tagħna, f'ġieħ is-sebħ tal-isem tiegħek; eħlisna u aħfrilna dnubietna, minħabba l-isem tiegħek. R/. AKKLAMAZZJONI QABEL L-EVANĠELJU Ġw 14, 23 Jekk xi ħadd iħobbni, iħares kelmti, jgħid il-Mulej; u Missieri jħobbu, u aħna niġu għandu. EVANĠELJU Id-dar mibnija fuq il-blat u d-dar mibnija fuq ir-ramel. Qari mill-Evanġelju skont San Mattew F'dak iż-żmien, Ġesù qal lid-dixxipli tiegħu: "Mhux kull min jgħidli: "Mulej, Mulej", jidħol fis-Saltna tas-Smewwiet, iżda min jagħmel ir-rieda ta' Missieri li hu fis-smewwiet! F'dak il-jum ikun hemm ħafna li jgħiduli: "Mulej, Mulej, mhux f'ismek ħabbarna aħna, u mhux f'ismek keċċejna x-xjaten u f'ismek għamilna ħafna mirakli?". Imbagħad jien ngħidilhom: "Lilkom qatt ma kont nafkom! Warrbu minn quddiemi, intom li tagħmlu l-ħażen!". Għalhekk, kull min jisma' dan kliemi u jagħmel li qiegħed ngħid jien, isir jixbah lil bniedem għaqli li bena daru fuq il-blat. Niżlet ix-xita, ġew il-widien, qamu l-irwiefen u ħabtu fuq dik id-dar, iżda ma ġġarrfitx għax kellha s-sisien tagħha fuq il-blat. Imma kull min jisma' dan kliemi u ma jagħmilx li qiegħed ngħid jien, isir jixbah lil bniedem iblah li bena daru fuq ir-ramel. Niżlet ix-xita, ġew il-widien, qamu l-irwiefen u ħabtu fuq dik id-dar, u ġġarrfet; u kbira kienet il-qerda tagħha!". Ġara li, meta Ġesù temm dan id-diskors, in-nies baqgħu mistagħġba bit-tagħlim tiegħu, għax u kien jgħallimhom bħal wieħed li għandu s-setgħa, u mhux bħall-kittieba tagħhom. Il-Kelma tal-Mulej R/. Tifħir lilek Kristu
Qari tal-Quddies tal-Ħamis tat-XII ġimgħa matul is-Sena